Ir-Regolament tal-Kummissjoni (KE) Nru 1295/2000
ta' l-20 ta' Ġunju 2000
li jemenda l-Annessi II u III mar-Regolament tal-Kunsill (KEE) Nru 2377/90 li jistabbilixxi proċedura Komunitarja sabiex tistabbilixxi l-limiti massimi tal-fdalijiet tal-prodotti mediċinali veterinarji fl-oġġetti ta' l-ikel li joriġinaw mill-annimali
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2377/90 tas-26 ta' Ġunju 1990 li jistabbilixxi proċedura Komunitarja sabiex tistabbilixxi l-limiti massimi tal-fdalijiet tal-prodotti mediċinali veterinarji fl-oġġetti ta' l-ikel li joriġinaw mill-annimali [1], kif l-aħħar emendat bir-Regolament tal-Kummissjoni (KE) Nru 1286/2000 [2] u b'mod partikolari l-Artikoli 7 u 8 tiegħu,
Billi:
(1) Skond ir-Regolament (KEE) Nru 2377/90, il-limiti massimi tal-fdalijiet iridu jiġu stabbiliti progressivament għas-sustanzi attivi farmakoloġikament li jintużaw fil-Komunità fil-prodotti mediċinali veterinarji maħsuba sabiex jiġu amministrati lill-annimali li jipproduċu l-ikel.
(2) Il-limiti massimi tal-fdalijiet ikollhom jiġu stabbiliti biss wara l-eżami fil-Kumitat tal-prodotti mediċinali veterinarji tat-tagħrif relevanti kollu dwar is-sigurtà tas-sustanza interessata għall-konsumatur ta' l-oġġeti ta' l-ikel li joriġinaw mill-annimali u l-impatt tal-fdalijiet fuq il-proċessar industrijali ta' l-oġġetti ta' l-ikel.
(3) Meta jkunu qegħdin jiġu stabbiliti l-limiti massimi tal-fdalijiet tal-prodotti mediċinali veterinarji fl-oġġetti ta' l-ikel li joriġinaw mill-annimali, huwa meħtieġ li jiġu speċifikati l-ispeċi ta' l-annimali li fihom il-fdalijiet jistgħu jkunu preżenti, il-livelli li jistgħu jkunu preżenti f'kull wieħed mit-tessuti relevanti tal-laħam miksuba mill-annimal ittrattat (it-tessut fil-mira) u n-natura tal-fdal li huwa relevanti għall-monitorjar tal-fdalijiet (il-fdalijiet markaturi).
(4) Għall-kontroll tal-fdalijiet, kif ipprovdut fil-leġislazzjoni approprjata Komunitarja, il-limiti massimi tal-fdalijiet ikollhom is-soltu jiġu stabbiliti għat-tessuti fil-mira mill-fwied jew mill-kliewi. Madankollu, il-fwied u l-kliewi spiss jitneħħew mill-karkassi miexja fis-suq internazzjonali, u l-limiti massimi tal-fdalijiet ikollhom għalhekk dejjem jiġu stabbiliti għat-tessuti mill-muskoli jew mix-xaħam.
(5) Fil-każ tal-prodotti mediċinali veterinarji sabiex jintużaw fl-għasafar li jbidu, l-annimali li jagħtu l-ħalib jew in-naħal ta' l-għasel, il-limiti massimi tal-fdalijiet iridu jiġu stabbiliti wkoll għall-bajd, għall-ħalib jew għall-għasel.
(6) It-toldimfos għandu jiddaħħal fl-Anness II mar-Regolament (KEE) Nru 2377/90.
(7) Sabiex titħalla t-tkomplija ta' l-istudji xjentifiċi, l-amprolju u l-permetrin għandhom jiddaħħlu fl-Anness III mar-Regolament (KEE) Nru 2377/90.
(8) Għandu jitħalla perjodu adegwat taż-żmien qabel id-dħul fis-seħħ ta' dan ir-Regolament sabiex jippermetti lill-Istati Membri jagħmlu kull aġġustament li jista' jkun meħtieġ għall-awtorizzazzjonijiet għat-tidħil fuq is-suq tal-prodotti mediċinali veterinarji interessati li jkunu ġew konċessi skond id-Direttiva tal-Kunsill 81/851/KEE [3], kif l-aħħar emendata bid-Direttiva 93/40/KEE [4] sabiex jitqiesu d-disposizzjonijiet ta' dan ir-Regolament.
(9) Il-miżuri pprovduti f'din id-Drettiva huma skond l-opinjoni tal-Kumitat Permanenti tal-prodotti mediċinali veterinarji,
ADOTTAT DAN IR-REGOLAMENT:
Artikolu 1
L-Annessi II u III mar-Regolament (KEE) Nru 2377/90 huma hawnhekk emendati skond l-Anness ma' hawn.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mis-60 jum wara l-pubblikazzjoni tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, l-20 ta' Ġunju 2000.